**GLOBOS (RŪPYBOS) IŠMOKOS TIKSLINIS PRIEDAS**

1. Vaiko globėjui (rūpintojui) už vaiką, kuriam globa (rūpyba) nustatyta šeimoje yra mokamas **4 bazinių socialinių išmokų dydžio (168 Eur)** globos (rūpybos) išmokos tikslinis priedas per mėnesį.
2. Šeimynos vykdomai vaiko globai (rūpybai) užtikrinti už vaiką, kuriam globa (rūpyba) nustatyta šeimynoje, yra skiriamas ir kartą per mėnesį mokamas **4 bazinių socialinių išmokų dydžio  (168 Eur)** globos (rūpybos) išmokos tikslinis priedas, kuris naudojamas Vyriausybės ar jos įgaliotos institucijos nustatyta tvarka.
3. Globos centrui, įgyvendinančiam vaiko globėjo (rūpintojo) teises ir pareigas, už vaiką, kuriam globa (rūpyba) nustatyta šeimoje yra mokamas **4 bazinių socialinių išmokų dydžio (168 Eur)** globos (rūpybos) išmokos tikslinis priedas.
4. Jejgu pasibaigus vaiko globai (rūpybai) dėl pilnametystės, emancipacijos ar santuokos sudarymo asmuo lieka gyventi ir yra išlaikomas (nemokamai gauna nakvynę, maistą ir kitas paslaugas) šeimoje, šeimynoje ar globos centre, kuriuose iki pilnametystės, emancipacijos ar santuokos sudarymo jam buvo nustatyta globa (rūpyba), ir mokosi pagal bendrojo ugdymo programą (įskaitant asmenis, kurių mokymą pagal bendrojo ugdymo programą ir pagal bendrojo ugdymo programą kartu su profesinio mokymo programa vykdo profesinio mokymo teikėjaj, iki šie asmenys baigs bendrojo ugdymo programą, taip pat akademinių atostogų, profesinio mokymo teikėjų suteikiamų dėl ligos, nėštumo ar vaiko priežiūros, laikotarpį), bet ne ilgiau, iki jam sukaks 23 metai, įskaitant atvejus, kai asmuo išlaikomas (nemokamai gauna nakvynę, maistą ir kitas paslaugas) ir bendrojo ugdymo mokyklos, profesinio mokymo teikėjo bendrabutyje ar vaikų socializacijos centre, buvusiam vaiko globėjui (rūpintojui) – šeimai, šeimynai ar globos centrui – skiriamas ir mokamas **4 bazinių socialinių išmokų dydžio (168 Eur)** globos (rūpybos) išmokos tikslinis priedas per mėnesį.

**Dokumentai, reikalingi išmokai gauti, pateikiami atsižvelgiant į aplinkybes:**

1. Asmens tapatybę patvirtinantis dokumentas;

2. Prašymas išmokai gauti;

3. Globos (rūpybos) nustatymą ir asmens paskyrimą globėju (rūpintoju) patvirtinantys dokumentai;

4. Pažymos iš švietimo įstaigų, kai asmenys mokosi\*;

5. Šeimynos, nevyriausybinės vaikų globos institucijos arba vaikų socialinės globos įstaigos registravimo dokumentai\*;

6. Kiti dokumentai\*.

***\*****Dokumentų pateikti nereikia, jeigu pareiškėjo prašyme skirti išmoką nurodyti duomenys yra Lietuvos Respublikos gyventojų registre ar kituose registruose ar valstybės informacinėse sistemose.*

**Globos (rūpybos) išmokos tikslinis priedas neskiriamas arba jo mokėjimas nutraukiamas, jeigu** vaikas yra suimtas, atlieka su laisvės atėmimu susijusią bausmę, jam Baudžiamojo proceso kodekso nustatyta tvarka paskirtos priverčiamosios stacionarinio stebėjimo specializuotose psichikos sveikatos priežiūros įstaigose medicinos priemonės, paskelbta jo paieška ar jis teismo pripažintas nežinia kur esančiu, – kol neišnyksta šios aplinkybės.

**Kas, kur ir kada gali kreiptis dėl globos (rūpybos) išmokos tikslinio priedo?**

Dėl globos (rūpybos) išmokos tikslinio priedo skyrimo gali kreiptis globėjas (rūpintojas), asmuo, vaiko laikinosios priežiūros metu laikinai prižiūrintis vaiką.

*Dėl išmokų reikia kreiptis:*

* į deklaruotos gyvenamosios vietos savivaldybę arba į savivaldybę, kurios teritorijoje yra įtrauktas į gyvenamosios vietos nedeklaravusių asmenų apskaitą, o jeigu deklaruotos gyvenamosios vietos neturima arba asmuo nėra įtrauktas į gyvenamosios vietos nedeklaravusių asmenų apskaitą – į savivaldybę, kurioje gyvenama.
* jei vaikas globojamas šeimynoje, globos centre, dėl išmokų skyrimo reikia kreiptis į savivaldybę, kurios teritorijoje šeimyna, globos centras įregistruota;

Dėl globos (rūpybos) išmokos tikslinio priedo kreiptis galima nuo teisės gauti išmoką atsiradimo dienos. Jei kreipiamasi vėliau, priklausanti išmoka paskiriama ir sumokama nuo teisės gauti išmoką atsiradimo dienos, tačiau ne daugiau kaip už 12 praėjusių mėnesių nuo visų dokumentų, būtinų išmokai skirti, pateikimo dienos.

Asmenys prašymą ir dokumentus, reikalingus globos (rūpybos) išmokos tiksliniam priedui skirti, gali pateikti tiesiogiai atvykę į savivaldybės administraciją, atsiųsti registruotu laišku arba elektroniniu būdu ([www.spis.lt](http://www.spis.lt)). Jeigu prašymas siunčiamas registruotu laišku ar elektroniniu būdu, prie prašymo turi būti pridedamos asmens, turinčio teisę gauti globos (rūpybos) išmokos tikslinį priedą, patvirtintos dokumentų kopijos.

*Išsamesnę informaciją apie globos (rūpybos) išmokos tikslinį priedą teikia Visagino savivaldybės administracijos Socialinės paramos skyrius vyresnioji specialistė Janina Trapnauskienė (Parko g. 14, 223 kab.), tel. (8 386) 36 031.*

*Daugiau informacijos apie globos (rūpybos) išmokos tikslinį priedą* *rasite* ***Lietuvos Respublikos išmokų vaikams įstatyme*** *ir* ***Išmokų vaikams skyrimo ir mokėjimo nuostatuose****, patvirtintuose Lietuvos Respublikos Vyriausybės 2004 m. birželio 28 d. nutarimu Nr.801*